CELEX: 32021R1761
Language: lt
Date: 2021-10-05 00:00:00
Title: Komisijos įgyvendinimo reglamentas (ES) 2021/1761 2021 m. spalio 5 d. kuriuo pratęsiamas nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto, minimalaus jūros gylio ir draudimo žvejoti saugomose buveinėse nukrypti leidžiančios nuostatos, taikomos žvejybai kranto traukiamaisiais tinklais Kroatijos teritoriniuose vandenyse, galiojimas

2021 10 6   
               
               
                  LT
               
               
                  Europos Sąjungos oficialusis leidinys
               
               
                  L 353/6
               
            
         KOMISIJOS ĮGYVENDINIMO REGLAMENTAS (ES) 2021/1761
         2021 m. spalio 5 d.
         kuriuo pratęsiamas nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto, minimalaus jūros gylio ir draudimo žvejoti saugomose buveinėse nukrypti leidžiančios nuostatos, taikomos žvejybai kranto traukiamaisiais tinklais Kroatijos teritoriniuose vandenyse, galiojimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (1), ypač į jo 4 straipsnio 5 dalį ir 13 straipsnio 5 ir 10 dalis,
         kadangi:
         
                     (1)
                  
                  
                     2018 m. spalio 22 d. Komisija priėmė Įgyvendinimo reglamentą (ES) 2018/1586 (2), kuriuo nustatoma nuo Reglamento (EB) Nr. 1967/2006 4 straipsnio 1 dalies pirmos pastraipos ir 13 straipsnio 1 dalies pirmos pastraipos nuostatų dėl minimalaus atstumo nuo kranto, minimalaus jūros gylio ir draudimo žvejoti saugomose buveinėse nukrypti leidžianti nuostata, taikoma žvejybai kranto traukiamaisiais tinklais Kroatijos teritoriniuose vandenyse; nukrypti leidžianti nuostata buvo susijusi su paprastųjų smaridžių (Spicara smaris) žvejyba tradiciniais kranto traukiamaisiais tinklais „girarica“ ir „migavica“, taip pat kininių geltonuodegių (Seriola dumerili) žvejyba tradiciniais kranto traukiamaisiais didelių akių tinklais „šabakun“ ir kaspijinių aterinų (Atherina boyeri) žvejyba tradiciniais kranto traukiamaisiais tinklais „oližnica“ Kroatijos teritoriniuose vandenyse. Nukrypti leidžianti nuostata baigia galioti 2021 m. spalio 26 d.;
                  
               
                     (2)
                  
                  
                     2021 m. kovo 22 d. Komisija gavo Kroatijos prašymą pratęsti tos nukrypti leidžiančios nuostatos taikymą kaspijinių aterinų (Atherina boyeri) žvejybai tradiciniais kranto traukiamaisiais tinklais „oližnica“ ir paprastųjų smaridžių (Spicara smaris) žvejybai tradiciniais kranto traukiamaisiais tinklais „girarica“ ir „migavica“ Kroatijos teritoriniuose vandenyse. kartu Kroatija paprašė pratęsti nuo Reglamento (EB) Nr. 1967/2006 4 straipsnio 1 dalies pirmos pastraipos nukrypti leidžiančios nuostatos taikymą paprastųjų smaridžių (Spicara smaris) žvejybai tradiciniais kranto traukiamaisiais tinklais „girarica“ ir „migavica“;
                  
               
                     (3)
                  
                  
                     Kroatija pateikė naujausią informaciją ir techninį tokios nukrypti leidžiančios nuostatos atnaujinimo pagrindimą;
                  
               
                     (4)
                  
                  
                     2021 m. rugsėjo 15 d. Kroatija ministro potvarkiu (3) priėmė valdymo planą pagal Reglamento (EB) Nr. 1967/2006 19 straipsnio 2 dalį (toliau – Kroatijos valdymo planas);
                  
               
                     (5)
                  
                  
                     prašymas susijęs su Kroatijoje jau leidžiama veikla ir apima laivus, kurie, užregistruotais duomenimis, šią žvejybą vykdo daugiau kaip penkerius metus ir veiklą vykdo vadovaudamiesi Kroatijoje valdymo planu;
                  
               
                     (6)
                  
                  
                     prašymas pateiktas dėl 71 Kroatijos valdymo plane, kuriuo reglamentuojamas kranto traukiamųjų tinklų naudojimas Kroatijos teritoriniuose vandenyse, išvardyto laivo, o Kroatijos valdymo planu užtikrinama, kad žvejybos pastangos nebebus didinamos, kaip reikalaujama Reglamento (EB) Nr. 1967/2006 13 straipsnio 9 dalyje;
                  
               
                     (7)
                  
                  
                     tie laivai yra įtraukti į sąrašą, pateiktą Komisijai pagal Reglamento (EB) Nr. 1967/2006 13 straipsnio 9 dalį;
                  
               
                     (8)
                  
                  
                     Žuvininkystės mokslo, technikos ir ekonomikos komitetas (ŽMTEK) 2021 m. kovo 22–26 d. plenarinėje sesijoje (4) įvertino Kroatijos prašymą pratęsti nukrypti leidžiančios nuostatos galiojimą ir susijusį Kroatijos valdymo planą;
                  
               
                     (9)
                  
                  
                     ŽMTEK atkreipė dėmesį į tai, kad plane pateikti esminiai patobulinimai, palyginti su ankstesniu valdymo planu, visų pirma susiję su selektyvumo didinimu, ir juo siekiama vykdyti tiriamuosius išteklių vertinimus ir nustatyti atskaitos taškus;
                  
               
                     (10)
                  
                  
                     nukrypti leidžiančios nuostatos galiojimo pratęsimas, kurio prašo Kroatija, atitinka Reglamento (EB) Nr. 1967/2006 4 straipsnio 5 dalyje ir 13 straipsnio 5 ir 9 dalyse nustatytas sąlygas;
                  
               
                     (11)
                  
                  
                     palyginti su dideliu visų nacionalinių laivynų pasiskirstymo plotu, Kroatijos prašymas pratęsti nukrypti leidžiančios nuostatos galiojimą susijęs su ribotu skaičiumi laivų, kurie sudaro mažiau nei 1 % viso Kroatijos laivyno, o jų bendroji talpa (GT) – mažiau nei 1 % viso nacionalinio laivyno bendrosios talpos;
                  
               
                     (12)
                  
                  
                     žvejybos plotai ribojami konkrečių geografinių apribojimų tiek dėl išskirtinės Kroatijos morfologinės sandaros – ji apima ilgas pakrantes ir daugybę salų, – tiek dėl to, kad tikslinės rūšys yra pasiskirsčiusios išimtinai tam tikrose priekrantės rajonų vietose ir zonose, kuriose gylis mažesnis nei 50 metrų;
                  
               
                     (13)
                  
                  
                     prašymas dėl paprastųjų smaridžių žvejybos kranto traukiamaisiais tinklais „girarica“ ir „migavica“ yra susijęs su žvejybos veikla, kurią vykdo laivai, kurių bendrasis ilgis yra 12 metrų ar mažesnis, o variklio galia yra 85 kW ar mažesnė, dugniniais velkamaisiais tinklais, tradiciškai naudojamais Posidonia sąžalynuose, kaip nustatyta Reglamento (EB) Nr. 1967/2006 4 straipsnio 5 dalies pirmoje pastraipoje. Be to, su paprastųjų smaridžių žvejyba susijusi žvejybos veikla daro poveikį maždaug 4 % jūrų žolių Posidonia oceanica sąžalynais apaugusios teritorijos, esančios teritorijoje, kuriai taikomas valdymo planas, daliai ir mažesnei nei 3 % jūrų žolių sąžalynų Kroatijos teritoriniuose vandenyse daliai, o tai atitinka Reglamento (EB) Nr. 1967/2006 4 straipsnio 5 dalies pirmos pastraipos ii ir iii punktuose nustatytus reikalavimus;
                  
               
                     (14)
                  
                  
                     žvejyba negali būti vykdoma kitais žvejybos įrankiais, nes tik kranto traukiamieji tinklai pasižymi techninėmis charakteristikomis, kurios būtinos šio tipo žvejybai vykdyti;
                  
               
                     (15)
                  
                  
                     be to, ši žvejyba nedaro didelio poveikio jūros aplinkai, nes kranto traukiamieji tinklai yra labai selektyvūs žvejybos įrankiai. Kroatijos valdymo plane nustatytos visos su atitinkama žvejyba susijusios apibrėžtys ir užtikrinama, kad žvejybos leidimai būtų išduoti tik nurodytam 71 laivui, kuriam žvejoti Kroatija yra leidusi. Šiuo atžvilgiu pažymima, kad, remiantis Kroatijos valdymo planu ir ministro potvarkiu, Kroatijos valdymo plano II priede nustatyti žvejybos kranto traukiamaisiais tinklais „migavica“, „girarica“ ir „oližnica“ žvejybos plotai, o kaspijinių aterinų žvejyba tradiciniais kranto traukiamaisiais tinklais „oližnica“ leidžiama tik apibrėžtame E4 žvejybos pazonės plote ir F2 pazonės dalyje. Be to, žvejyba kranto traukiamaisiais tinklais draudžiama rajonuose, kurie paskelbti nacionaliniais parkais ir specifinėmis buveinėmis;
                  
               
                     (16)
                  
                  
                     atitinkama žvejybos veikla atitinka Reglamento (EB) Nr. 1967/2006 4 straipsnio 1 dalies antros pastraipos reikalavimus, nes tinklai velkami vandens storyme ir neliečia jūros dugno;
                  
               
                     (17)
                  
                  
                     Reglamento (EB) Nr. 1967/2006 8 straipsnio 1 dalies h punkto reikalavimai, pakeisti Europos Parlamento ir Tarybos reglamento (ES) 2019/1241 (5) 8 straipsnio 1 dalimi ir IX priedo B dalies I skirsniu, netaikomi, nes yra susiję su traleriais;
                  
               
                     (18)
                  
                  
                     remdamasi tuo, kad Reglamento (EB) Nr. 1967/2006 9 straipsnio 7 dalies reikalavimai įvykdyti, ir atsižvelgdama į tai, kad atitinkama žvejyba yra didelio selektyvumo, kad jos poveikis jūros aplinkai yra nedidelis ir kad Reglamento (EB) Nr. 1967/2006 4 straipsnio 5 dalies nuostatos jai įtakos neturi, Kroatija leido taikyti to reglamento 9 straipsnio 3 dalyje nustatytą nukrypti nuo mažiausio tinklo akių dydžio reikalavimo leidžiančią nuostatą kaspijinių aterinų (Atherina boyeri) žvejybai tradiciniais kranto traukiamaisiais tinklais „oližnica“;
                  
               
                     (19)
                  
                  
                     Reglamento (EB) Nr. 1967/2006 9 straipsnis buvo panaikintas Reglamentu (ES) 2019/1241. Tačiau pagal Reglamento (ES) 2019/1241 IX priedo B dalies 4 punktą, remiantis Reglamento (EB) Nr. 1967/2006 9 straipsniu priimtos nukrypti nuo mažiausio tinklo akių dydžio reikalavimo leidžiančios nuostatos, kurios galiojo 2019 m. rugpjūčio 14 d., gali toliau galioti, jeigu dėl jų taikymo neišaugs žuvų jauniklių laimikis. Kroatijos prašymas pratęsti nukrypti leidžiančios nuostatos galiojimą atitinka Reglamento (EB) Nr. 1967/2006 15 straipsnio 5 dalyje ir Reglamento (ES) 2019/1241 IX priedo B dalies 4 punkte nustatytas sąlygas, nes dėl jos taikymo selektyvumo standartai nepablogėja, visų pirma kalbant apie 2019 m. rugpjūčio 14 d. žuvų jauniklių laimikio padidėjimą, ir ja siekiama įgyvendinti to reglamento 3 ir 4 straipsniuose nustatytus tikslus ir uždavinius;
                  
               
                     (20)
                  
                  
                     dėl paprastųjų smaridžių (Spicara smaris) žvejybos tradiciniais kranto traukiamaisiais tinklais „girarica“ ir „migavica“ Komisija pažymi, kad Kroatija savo valdymo plane neleido nukrypti nuo Reglamento (EB) Nr. 1967/2006 9 straipsnio 3 dalyje, pakeistoje Reglamento (ES) 2019/1241 8 straipsnio 1 dalimi ir IX priedo B dalies 4 punktu, nustatytų reikalavimų;
                  
               
                     (21)
                  
                  
                     atitinkama žvejybos veikla vykdoma 500 metrų atstumu nuo kranto, todėl netrukdo kitų laivų veiklai;
                  
               
                     (22)
                  
                  
                     Kroatijos valdymo planu užtikrinama, kad Reglamento (ES) 2019/1241 IX priedo A dalyje nurodytų rūšių laimikis būtų minimalus, kadangi tikslinės rūšys yra kaspijinės aterinos (Atherina boyeri) ir paprastosios smaridės (Spicara smaris), kurios Reglamento (ES) 2019/1241 IX priedo A dalyje nepaminėtos;
                  
               
                     (23)
                  
                  
                     žvejybos veikla yra labai selektyvi, o galvakojai moliuskai nėra žvejojami;
                  
               
                     (24)
                  
                  
                     į Kroatijos valdymo planą įtrauktos žvejybos veiklos stebėsenos priemonės, kaip numatyta Reglamento (EB) Nr. 1967/2006 14 straipsnio 5 dalies penktoje pastraipoje ir 13 straipsnio 9 dalies trečioje pastraipoje;
                  
               
                     (25)
                  
                  
                     aptariama žvejybos veikla atitinka reikalavimus, nustatytus Tarybos reglamento (EB) Nr. 1224/2009 (6) 14 straipsnyje;
                  
               
                     (26)
                  
                  
                     todėl prašomų nukrypti leidžiančių nuostatų galiojimas turėtų būti pratęstas dvejiems metams;
                  
               
                     (27)
                  
                  
                     Kroatija turėtų laiku teikti Komisijai ataskaitas, laikydamasi savo valdymo plane numatyto stebėsenos plano;
                  
               
                     (28)
                  
                  
                     nukrypti leidžiančios nuostatos galiojimo trukmė bus apribota taip, kad tuo atveju, jei, Komisijai pateiktos ataskaitos duomenimis, naudojamų išteklių išsaugojimo būklė pablogėtų, būtų galima nedelsiant imtis taisomųjų valdymo priemonių, bet kartu būtų galima pagerinti mokslinės informacijos bazę, kuria remiantis būtų tobulinamas valdymo planas;
                  
               
                     (29)
                  
                  
                     Komisijos įgyvendinimo reglamentu (ES) 2018/1586 suteiktos nukrypti leidžiančios nuostatos galiojimas baigėsi 2021 m. spalio 26 d., todėl, kad būtų užtikrintas teisinis tęstinumas, šis reglamentas turėtų būti taikomas nuo 2021 m. spalio 27 d.;
                  
               
                     (30)
                  
                  
                     dėl teisinio tikrumo šis reglamentas turėtų įsigalioti skubos tvarka;
                  
               
                     (31)
                  
                  
                     šiuo reglamentu nedaromas poveikis Komisijos pozicijai dėl veiklos, kuriai taikoma ši nukrypti leidžianti nuostata, atitikties kitiems ES teisės aktams, visų pirma Tarybos direktyvai 92/43/EEB (7);
                  
               
                     (32)
                  
                  
                     šiame reglamente numatytos priemonės atitinka Žuvininkystės ir akvakultūros komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Nukrypti leidžianti nuostata
            
               1.   Reglamento (EB) Nr. 1967/2006 4 straipsnio 1 dalies pirma pastraipa netaikoma laivams, žvejojantiems paprastąsias smarides (Spicara smaris) kranto traukiamaisiais tinklais „girarica“ ir „migavica“ Kroatijos teritoriniuose vandenyse.
            
            
               2.   Reglamento (EB) Nr. 1967/2006 13 straipsnio 1 dalies pirma pastraipa netaikoma laivams, Kroatijos teritoriniuose vandenyse vykdantiems šią žvejybą:
               
                           a)
                        
                        
                           kaspijinių aterinų (Atherina boyeri) žvejybą kranto traukiamaisiais tinklais „oližnica“ ir
                        
                     
                           b)
                        
                        
                           paprastųjų smaridžių (Spicara smaris) žvejybą kranto traukiamaisiais tinklais „girarica“ ir „migavica“.
                        
                     
            
               3.   1 ir 2 dalyse nurodytus kranto traukiamuosius tinklus gali naudoti laivai, kurie:
               
                           a)
                        
                        
                           turi registracijos numerį, nustatytą Kroatijos priimtame Kroatijos valdymo plane;
                        
                     
                           b)
                        
                        
                           užregistruotais duomenimis, žvejybos veiklą yra vykdę daugiau kaip penkerius metus ir neprisideda prie jokio būsimo naudojamų žvejybos pastangų didinimo, taip pat
                        
                     
                           c)
                        
                        
                           turi žvejybos leidimą ir veiklą vykdo pagal Kroatijos valdymo planą, priimtą laikantis Reglamento (EB) Nr. 1967/2006 19 straipsnio 2 dalies.
                        
                     
         
         
            2 straipsnis
            Stebėsenos planas ir ataskaitų teikimas
            Kroatija iki 2023 m. spalio 26 d. Komisijai pateikia ataskaitą, parengtą pagal 1 straipsnio 3 dalies c punkte nurodytame Kroatijos valdymo plane nustatytą stebėsenos planą.
         
         
            3 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. spalio 27 d. iki 2023 m. spalio 26 d.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2021 m. spalio 5 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 409, 2006 12 30, p. 11.
         
            (2)  2018 m. spalio 22 d. Komisijos įgyvendinimo reglamentas (ES) 2018/1586, kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto, minimalaus jūros gylio ir draudimo žvejoti virš saugomų buveinių nukrypti leidžianti nuostata, taikoma žvejybai kranto traukiamaisiais tinklais Kroatijos teritoriniuose vandenyse (OL L 264, 2018 10 23, p. 16).
         
            (3)  Pravilnik o obavljanju gospodarskog ribolova na moru obalnim mrežama potegačama, OL 30/18 ir jo pakeitimai 49/18, 78/18, 54/19, 27/21 ir 100/21.
         
            (4)  Žuvininkystės mokslo, technikos ir ekonomikos komiteto 66-ojo plenarinio posėdžio ataskaita (PLEN-21–01). EUR 28359 EN, Europos Sąjungos leidinių biuras, Liuksemburgas, 2021 m., skelbiama adresu https://stecf.jrc.ec.europa.eu/reports/plenary/-/asset_publisher/oS6k/document/id/2851300.
         
            (5)  2019 m. birželio 20 d. Europos Parlamento ir Tarybos reglamentas (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (OL L 198, 2019 7 25, p. 105).
         
            (6)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).
         
            (7)  1992 m. gegužės 21 d. Tarybos direktyva 92/43/EEB dėl natūralių buveinių ir laukinės faunos bei floros apsaugos (OL L 206, 1992 7 22, p. 7).